CSS วิ่ง 4% ลุ้นรายได้ปีนี้โตแรง ทยอยรับรู้รายได้รฟฟ.-ลุยงานภาครัฐ
CSS วิ่ง 4% ลุ้นรายได้ปีนี้โตแรง ทยอยรับรู้รายได้รฟฟ.-ลุยประมูลงานภาครัฐ
CSS วิ่ง 4% ลุ้นรายได้ปีนี้โตแรง ทยอยรับรู้รายได้รฟฟ.-ลุยประมูลงานภาครัฐ
7 ม.ค. 2564

ผู้สื่อข่าวรายงานว่า ราคาหุ้นบริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS ล่าสุด ณ เวลา 10.13 น. อยู่ที่ระดับ 1.80 บาท ปรับตัวขึ้น 0.07 บาท หรือ 4.05% ด้วยมูลค่าการซื้อขาย 9.75 ล้านบาท
ทั้งนี้ราคาหุ้นปรับตัวขึ้นอย่างมีนัยสำคัญวันนี้ โดยมีการคาดการณ์แนวโน้มรายได้ของปีนี้จะเติบโตกว่า 20% โดย นายสมพงษ์  กังสวิวัฒน์ ประธานเจ้าหน้าที่บริหาร บมจ.คอมมิวนิเคชั่น แอนด์ ซิสเต็มส์ โซลูชั่น (CSS) เปิดเผยว่า บริษัทฯ ตั้งเป้ารายได้รวมในปี 64 เติบโต 20% แตะ 3,800 ล้านบาท เนื่องจากทยอยรับรู้รายได้จากโครงการโรงไฟฟ้าพลังงานแสงอาทิตย์ที่เวียดนาม 100 เมกะวัตต์ และโรงไฟฟ้าพลังน้ำที่ลาว 5 เมกะวัตต์ที่ดำเนินการจำหน่ายไฟฟ้าเชิงพาณิชย์ (COD) ไปแล้ว
ทั้งนี้ บริษัทยังคงนโยบายจะขยายการลงทุนในธุรกิจพลังงานทั้งในและต่างประเทศอย่างต่อเนื่อง เนื่องจากเล็งเห็นว่าเป็นธุรกิจที่จะสร้างรายได้อย่างสม่ำเสมอและมีความมั่นคงในระยะยาว ขณะที่ธุรกิจบริการติดตั้งระบบโทรคมนาคมยังได้รับอานิสงส์การลงทุนโครงข่าย 5G ที่สนับสนุนให้เห็นเม็ดเงินลงทุนเข้าสู่ระบบมากขึ้น ทำให้ CSS มีโอกาสได้รับงานใหม่ๆ เพิ่มขึ้นจากลูกค้าหลัก เพื่อต่อยอดรายได้และสร้างฐานธุรกิจให้แข็งแกร่งและมั่นคงต่อไปในอนาคต
“บริษัทยังคงมีนโยบายที่จะขยายการลงทุนในธุรกิจพลังงานทั้งในและต่างประเทศอย่างต่อเนื่อง เพราะมีส่วนเข้ามาช่วยเสริมศักยภาพธุรกิจของบริษัทฯ อีกทั้งช่วยเพิ่มขีดความสามารถในการแข่งขัน และทำให้รายได้และกำไรของบริษัทฯ เติบโตยิ่งขึ้น  อีกทั้งยังเป็นการเพิ่มสัดส่วนรายได้จากต่างประเทศและกระจายความเสี่ยงในการทำธุรกิจอีกด้วย ส่วนงานบริการติดตั้งระบบโทรคมนาคม และธุรกิจเทรดดิ้ง CSS พร้อมที่จะเข้าประมูลงานทุกงาน เพราะเชื่อว่าจะเป็นปัจจัยสำคัญต่อการเติบโตในอนาคตเช่นกัน” นายสมพงษ์ กล่าว
ด้านภาพรวมธุรกิจพลังงานทดแทนปี 64 เชื่อว่ายังเป็นธุรกิจที่มีความโดดเด่น จากเป็นพลังงานทางเลือกที่เป็นที่ต้องการของตลาด และยังสร้างความมั่นคงด้านพลังงานให้กับประเทศ ขณะที่ธุรกิจบริการติดตั้งระบบโทรคมนาคม ยังได้รับอานิสงส์การลงทุนโครงข่าย 5G ที่สนับสนุนให้เห็นเม็ดเงินลงทุนเข้าสู่ระบบมากขึ้น ส่วนธุรกิจเทรดดิ้งยังคงได้รับปัจจัยบวกจากการลงทุนในโครงสร้างพื้นฐานขนาดใหญ่ภายในประเทศที่ภาครัฐมีการลงทุนโครงการต่างๆ อย่างต่อเนื่อง